Document ID: /roh_data/filtered/fineweb-2-filterrobots_roh.jsonl.gz/27749

Las Svizras ed ils Svizzers n'èn anc betg s'occupads fitg cun la proxima votaziun federala. Uschia decleran ils politologs tranter auter la simpatia per l'iniziativa che vul restrenscher la construcziun ordaifer zonas da bajegiar.
I dettia dentant arguments PRO: Bleras persunas hajan il sentiment ch'i saja vegnì bajegià memia sparpaglià l'ultim temp e ch'ins stoppia far insatge encunter, declera Lukas Golder da l'institut gfs.berna. Tuttina quinta el plitost cun in Na en la votaziun dals 10 da favrer 2019, surtut perquai ch'ils arguments CONTRA na sajan anc betg uschè enconuschents e perquai che surtut las consequenzas economicas na sajan anc betg uschè en il focus.
Il Cussegl federal propona da refusar l'iniziativa dals giuvens Verds, che han inoltrà quella l'onn 2016 cun passa 113'000 suttascripziuns.
L'iniziativa prevesa che las zonas da construcziun na vegnan betg pli extendidas. Novas zonas da bajegiar duai quai be dar, sch'ina surfatscha da la medema dimensiun e cun ina qualitad da terren cumparegliabla vegn prendida ord la zona. Qua tras duessi esser pussaivel da cultivar il terren da bajegiar existent a moda pli effizienta.
La retschertga
L'institut gfs.berna ha fatg la retschertga per incumbensa da la SRG/SSR e quai cun dumandar 3028 votantas e votants tranter ils 4 ed ils 13 da december 2018. La quota da sbagl munta a +/- 2.9%.
RR actualitad 06.00